OB verder versoek ná Maseko-beweringsThuli Madonsela. Foto: Werner Beukes/SAPA Phumzille van Damme, woordvoerder van die DA, het gesê dit kom ná mediaberigte Sondag dat Maseko, voormalige hoof van die regering se kommunikasiediens (GCIS), voor ŉ vergadering met die Gupta-familie in Saxonwold deur Zuma ontbied is en versoek is om “hulle te help”. Ajay Gupta het glo tydens die vergadering versoek dat al die regering se advertensies en bemarking na The New Age-koerant verwys word. Gupta het glo gesê “…sê vir ons waar die geld is en sê vir die departemente om vir jou geld te gee; indien hulle weier sal ons hulle hanteer. As jy ŉ probleem het met enige departement sal ons die minister ontbied.” Volgens Van Damme is die jongste bewerings in direkte teenstelling met ŉ antwoord wat van Faith Mtuhambi, minister van kommunikasie, ontvang is op ŉ vraag van die DA: “Op ŉ vraag wat verband gehou het met advertensies in The New Age het die minister gesê: ‘Geen opdrag is ontvang om meer geld op The New Age te bestee as op ander koerante’.” Van Damme het gesê sy sal verdere vrae aan die minister stuur en dat die minister sal moet aandui of sy bewus was van die vergaderings met die Guptas en of sy self ook al met die Guptas vergader het of soortgelyke versoeke ontvang het. Die Sunday Times het berig dat Maseko direk vir Zuma geïmpliseer het om regeringsakeonderhandelings aan die Gupta-familie te gee. Maseko het glo aan die koerant gesê dat hy in 2010 verskeie versoeke ontvang het om met die Gupta-familie te vergader. Hy het toe glo op ŉ dag besluit om wel met hulle te vergader, waarna hy glo ŉ oproep van Zuma ontvang het. Volgens Maseko het Zuma vir hom gesê: “‘Kuna labafana bakwaGupta badinga uncedo lwakho. Ngicela ubancede [Die Gupta-broers het jou hulp nodig. Help hulle asseblief]’.”